F'artiklu li xandret Louise Tedesco llum fit- Times of Malta , lill-kritiċi tal-kap Nazzjonalista Adrian Delia ssejħilhom il-' Barra Brigade '. Dan il-kliem kien intuża mill-PN fiż-żmien meta kienu nkixfu l- Panama Papers u kien deher ċar li Malta kien ser ikollha l-uniċi politiċi fid-dinja demokratika li ma dabbrux rashom hekk kif inqabdu b'strutturi sigrieti f'pajjiż ieħor biex ikollhom fejn iġemmgħu u jaħżnu flejjes li mhux suppost kienu fil-bwiet tagħhom. Fil-ġungla tal-Amażonja, jeżistu tribuwijiet ta' Indjani li għadhom ma missewx mad-dinja ċivilizzata u li xorta waħda kellhom il-ħila li jiżviluppaw mod dwar kif jiffaċċjaw l-iskandli dwar il-korruzzjoni li huwa ħafna aktar serju minn dak ta' Joseph Muscat. Louise Tedesco jidhrilha li dak iż-żmien, il-PN ma kienx messu assuma r-rwol ta' "ġurija, mħallef u bojja" u li l-" Barra Brigade " ma kienx messha ppersonalizzat il-kwistjoni fil-konfront ta' Konrad Mizzi, Keith Schembri u Joseph Muscat. Mid-dehra, skont Tedesco, għandna noqgħodu nduru mal-lewża, noqgħodu attenti ma mmorrux nirfsu xi kallu u nqisu kliemna meta ċ-Chief of Staff tal-Prim Ministru jinkixef li, ġimgħa biss wara li l-imgħallem tiegħu ħa s-setgħa, ħoloq kumpannija sigrieta fil-Panama. Naħseb li meta lill-pajjiż kienu għabbewh bil-piż tal-agħar kuntratt dwar l-enerġija li seta' jiġi miftiehem biex Keith Schembri seta' jimpala għal ġo butu $5,000 kuljum, lil Yorgen Fenech kien ser igħidlu biex it-trasferimenti bankarji ma jippersonalizzahomx u jerħilhom vagi. Ma nistax ma nsemmix l-ironija: eżatt sena ilu kien Adrian Delia li talab lil Simon Busuttil biex iwarrab, ħareġ l-ordni 'barra!', keċċieħ mill-Kabinett Dell ftit minuti wara li sema' dak li kellu x'igħid Joseph Muscat dwar rapport ta' inkjesta li – sena wara – għadu ma xxandarx. Araw naqra l-wiċċ sfiq ta' min irid jitkellem dwar "ġurija, mħallef u bojja"! Qed nassumi li dakinhar Louise Tedesco kienet appoġġjat lil Adrian Delia għaliex, f'moħħha, dak li ddeċieda kien jagħmel is-sens. Adrian Delia mexxa' l-'barra brigade' minn dakinhar li feġġ fix-xena politika. Il-kelma 'Barra' kienet is- slogan mhux uffiċjali tal-kampanja tiegħu. Ried iqaċċat lil tal-" establishment ". Kien werżaq li "lill-partit tagħna rriduh lura". Lura? Minn min? Minn fejn? Minn xiex? X'aktarx mis-sens komun. Hu u jippassiġġa fuq palk ċkejken iwerżaq b'rabja f'mikrofonu u jipponta subgħajh fl-ajru, kien i l-mexxej tal-"barra" Adrian Delia li, waqt dagħdigħa sħuna, kien ipproklama l-ħelsien tal-PN mill- "biċċa blogger". U kien Adrian Delia lil lill- The Malta Independent on Sunday qallu li t-telliefa tal-vot ta' nhar is-Sibt ser ikollhom ilestu għal sensiela ta' "deċiżjonijiet ibsin" minn naħa tiegħu . Lil dawk li qalulu f'wiċċu li kien libes żarbun li ma jiġieħx, qed ilesti biex igħidilhom 'barra'. Madankollu Louise Tedesco qalet waħda tajba. Anki jekk Adrian Delia jirnexxielu jikseb l-appoġġ ta' aktar minn nofs il-Kunsilliera tal-PN, dan b'ebda mod m'hu ser iwaqqaf lil dawk li jafu jiddistingwu bejn dak li hu sewwa u dak li m'huwiex. Ħalqhom lanqas m'huma ser isodduh. Louise kien messha wżat stil ftit anqas faxxista f'kitbietha. Lill-Ministru tal-Finanzi Britanniku, li dan l-aħħar stqarr li kien bi ħsiebu jirriżenja flimkien ma' oħrajn hekk kif tixtered l-aħbar li Boris Johnson ikun ġie elett fit-tmun tal-Partit Konservattiv, ħadd ma qallu li qed iġib ruħu ta' "ġurija, mħallef u bojja". Ħadd ma xlieh li huwa traditur. Qatt ma kellna kap tal-PN li kellu raġun dejjem, li dejjem ikkuntenta lil kulħadd u li kien b'xi mod perfett f'kull ma kien jagħmel. Kull kap li kellu l-PN sab ma' wiċċu l-kritika interna u esterna kif ukoll l-iżlealtà. Kull kap li kellu l-PN kellu jiffaċċja l-fehmiet diversi ta' persuni kuraġġjużi u ta' rieda soda fi ħdan il-Partit li ma kinux joqgħodu lura milli jgħidu tagħhom. Dawn kienu mexxejja veri. Kienu jafu kif għandhom iġibu ruħħom meta kien ikun hemm nuqqas ta' ftehim, żlealtajiet u determinazzjoni. Kien jafu jmexxu. Kienu jispiraw, jimmotivaw, iħeġġu, jaqsmu ħsibijiethom, jiddiskutu u jiddeċiedu. Mexxejja bħala dawn kienu jattiraw il-lealtà u ta' madwarhom kienu jappoġġjawhom saħansitra anki meta kienu jiżbaljaw. U issa l-PN jinsab immexxi minn bniedem li l-kelma 'Barra' tant għamilha litanija li qed jitlef il-voti ta' dawk li b'mod konsistenti dejjem appoġġjaw lill-kapijiet ta' qablu. Is-sitwazzjoni tant iddiġenerat li l-PN issa sar qisu setta reliġjuża b'qassis wieħed ewlieni u b'ġemgħa ta' ħrief tas-sagrifiċċju. Jidher li għadu ma temmx il-qtugħ tal-irjus. X'aktarx li nhar il-Ħadd li ġej filgħodu Louise Tedesco se tkun qed tiċċelebra mal-imgħallem tagħha. Iżda għall-PN se jkun qisu wasallu l-ħin tal-forka. Previous: Tal-Moneyval iħoll u jorbot Next: Il-kliem mimlijin ħlewwa u l-fatti ma jaqblux window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Ilmaħtuha l-ironija?